ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1517/98

υποβολή: Claudia Roth (V) προς την Επιτροπή

(13 Μαΐου 1998)

Θέμα: Χορήγηση πόρων της Επιτροπής προς την Ομοσπονδιακή Υπηρεσία Αναγνώρισης Αλλοδαπών Προσφύγων

Στο ενημερωτικό δελτίο της 28.01.1998 που εξέδωσε η γερμανική αντιπροσωπεία της Επιτροπής αναφερόταν ότι η Επιτροπή χορηγεί κονδύλια στην Ομοσπονδιακή Υπηρεσία Αναγνώρισης Αλλοδαπών Προσφύγων στη Νυρεμβέργη για την παροχή ανεξάρτητων νομικών συμβουλών προς τα άτομα που ζητούν άσυλο στο αεροδρόμιο της Φραγκφούρτης.

Γνωρίζει η Επιτροπή ότι στην απόφασή του το 1996, το Ομοσπονδιακό Συνταγματικό Δικαστήριο ζήτησε από τις κρατικές αρχές να δημιουργήσουν ανεξάρτητη υπηρεσία παροχής νομικών συμβουλών;

Πιστεύει η Επιτροπή ότι οι περιορισμένοι διαθέσιμοι πόροι για τις εργασίες που σχετίζονται με τα άτομα που ζητούν άσυλο θα πρέπει να διατίθενται σε κρατικές αρχές;

Πιστεύει η Επιτροπή ότι η Ομοσπονδιακή Υπηρεσία Αναγνώρισης Αλλοδαπών Προσφύγων είναι σε θέση να εξασφαλίσει την ανεξάρτητη παροχή νομικών συμβουλών;

Έχει ενημερωθεί η Επιτροπή ως προς τον τρόπο χρησιμοποίησης των χρηματοδοτικών πόρων που έχει χορηγήσει έως τώρα;

Απάντηση της καςGradin εξ ονόματος της Επιτροπής

(6 Ιουλίου 1998)

Η Ομοσπονδιακή υπηρεσία αναγνώρισης αλλοδαπών προσφύγων στην αίτησή της για χρηματοδότηση από το κονδύλιο του προϋπολογισμού B-803 δεν αναφέρει την απόφαση του Ομοσπονδιακού Συνταγματικού Δικαστηρίου που αναφέρει το Αξιότιμο Μέλος του Κοινοβουλίου και η Επιτροπή δεν γνώριζε την απόφαση αυτή τότε.

Οι κανόνες που ισχύουν για το κονδύλιο αυτό του προϋπολογισμού επιτρέπουν να χορηγούνται κονδύλια σε δημόσιους και ιδιωτικούς φορείς (π.χ. μη κυβερνητικούς οργανισμούς) υπό τον όρο ότι τα σχέδια δεν επιφέρουν κέρδη. Το κύριο κριτήριο για την απόφαση χρηματοδότησης ενός σχεδίου είναι η ποιότητά του και όχι το νομικό καθεστώς του αιτούντος.

Το σχέδιο της Ομοσπονδιακής υπηρεσίας αναγνώρισης αλλοδαπών προσφύγων που χρηματοδοτεί η Επιτροπή προβλέπει παροχή νομικών συμβουλών από νομικούς συμβούλους. Σύμφωνα με τη γερμανική νομοθεσία οι νομικοί σύμβουλοι ασκούν το επάγγελμά τους ελεύθερα. Η Επιτροπή ωστόσο δεν βλέπει κίνδυνο μεροληπτικής παροχής νομικών συμβουλών.

Η ενδιάμεση έκθεση της 14ης Μαΐου 1998 της Ομοσπονδιακής υπηρεσίας αναγνώρισης αλλοδαπών προσφύγων αναφέρει ότι λόγω μελλοντικής βελτίωσης των υπηρεσιών παροχής νομικών συμβουλών οι διαπραγματεύσεις αναβλήθηκαν για έξι μήνες. Αυτό σημαίνει ότι η διάρκεια του σχεδίου είναι τώρα η μισή από την αρχικά προγραμματισμένη διάρκεια.
ΓΡΑΠΤΗ ΕΡΩΤΗΣΗ E-1119/98

υποβολή: Alexandros Alavanos (GUE/NGL) προς την Επιτροπή

(8 Απριλίου 1998)

Θέμα: Κατάργηση της έδρας αρχαιολογίας στο Πανεπιστήμιο του Mannheim

Στο Πανεπιστήμιο του Mannheim, του κρατιδίου Βάδη - Βυρτεμβέργη στη Γερμανία, προωθείται, για "οικονομικούς λόγους" η κατάργηση εδρών που σχετίζονται με κλασικές σπουδές. Δεδομένου του σημαντικού έργου που προσφέρουν οι υπό κατάργηση έδρες του ανωτέρω Πανεπιστημίου στην ανάπτυξη της κλασικής μελέτης και έρευνας και τη σημασία που αποδίδει η Ευρωπαϊκή Επιτροπή στην "κοινή πολιτιστική κληρονομιά", ερωτάται η Επιτροπή, εάν, σε περίπτωση που της ζητηθεί από το ανωτέρω Πανεπιστήμιο, υπάρχουν προγράμματα ενίσχυσης των συγκεκριμένων εδρών προκειμένου να συνεχίσουν την λειτουργία τους;

Απάντηση της καςCresson εξ ονόματος της Επιτροπής

(25 Μαΐου 1998)

Μέσα στο κοινοτικό πρόγραμμα ΣΩΚΡΑΤΗΣ προβλέπονται εκείνα τα κοινοτικά κονδύλια που προορίζονται να ενισχύσουν τη συνεργασία των εκπαιδευτικών συστημάτων στα κράτη μέλη και να προσδώσουν ευρωπαϊκή διάσταση στη διδασκαλία σε κάθε επίπεδο.

Η χρηματοδότηση των πανεπιστημιακών εδρών δεν περιλαμβάνεται στις δραστηριότητες που είναι επιλέξιμες προς χρηματοδότηση από το πρόγραμμα ΣΩΚΡΑΤΗΣ.
ΓΡΑΠΤΗ ΕΡΩΤΗΣΗ P-1178/98

υποβολή: Luisa Todini (PPE) προς την Επιτροπή

(6 Απριλίου 1998)

Θέμα: Αντιστάθμιση του καπνού - ποικιλία "Bright" - μεταξύ των περιφερειών της Ούμβριας και του Βένετο (εσοδεία 1997)

Στην Ιταλία, ποσοστό μεγαλύτερο του 75% του καπνού - ποκιλία "Bright" - παράγεται στην Ούμβρια και το Βένετο. Η συγκομιδή του 1997 στο Βένετο ήταν μικρότερη από τη συνήθη κατά 4.000 τόνους περίπου λόγω διαφόρων ιώσεων, ενώ στην Ούμβρια παρατηρήθηκε σημαντική ποσοτική αύξηση μιας παραγωγής εξαιρετικής ποιότητας.

Το Υπουργείο Γεωργικής Πολιτικής, ζήτησε, με βάση το προηγούμενο του 1995 που θεσπίζεται από τον κανονισμό (ΕΚ) 1066/95(1) της Επιτροπής, να καταστεί οριστική η προβλεπόμενη από τον κανονισμό αντιστάθμιση στα τέλη εσοδείας για όλες τις ποικιλίες καπνού, στο πλαίσιο των ποσοτικών ορίων για τα οποία υπάρχει εθνική εγγύηση.

Εκτιμά η Επιτροπή ότι είναι δυνατόν να δοθεί η άδεια για την εν λόγω αντιστάθμιση, δεδομένου ότι έτσι θα αποφευχθεί το ξεπούλημα ή η καταστροφή των πλεονασμάτων καπνού παραγωγής Ούμβριας;

Aπάντηση του κ.Fischler εξ ονόματος της Επιτροπής

(4 Μαΐου 1998)

Η Επιτροπή δεν είναι σύμφωνη με το μέτρο αυτό της αντιστάθμισης που ζήτησε το Αξιότιμο Μέλος του Κοινοβουλίου. Θεωρεί πράγματι ότι η χορήγηση της αντιστάθμισης αυτής υπονομεύει τη γενική αρχή της ατομικής ποσόστωσης που είναι μία από τις βάσεις της κοινής οργάνωσης αγοράς στον τομέα του καπνού. Επιπλέον, με την αντιστάθμιση αυτή δεν λύνεται το πρόβλημα της μειωμένης παραγωγής των παραγωγών του Veneto.

Η εφαρμογή μιας τέτοιας αντιστάθμισης μπορεί να ενθαρρύνει τους παραγωγούς να παράγουν συστηματικά περισσότερο από την ποσόστωσή τους εάν πιστέψουν ότι η πλεονάζουσα παραγωγή τους μπορεί, μετά την αντιστάθμιση, να είναι επιλέξιμη για πριμοδότηση. Δεδομένου ότι η εσοδεία 1997 έχει ολοκληρωθεί, είναι πολύ δύσκολο να ελεγχθεί η προέλευση του καπνού που αποτελεί αντικείμενο αντισταθμίσεων.

(1) EE L 108 της 13.05.1995, σελ. 5.
ΓΡΑΠΤΗ ΕΡΩΤΗΣΗ E-1208/98

υποβολή: José García-Margallo y Marfil (PPE) προς την Επιτροπή

(24 Απριλίου 1998)

Θέμα: Ανταγωνιστικότητα

Στην έκθεση του Κοινοβουλίου A-0113/97 σχετικά με την Ανακοίνωση της Επιτροπής προς το Συμβούλιο όσον αφορά τη σύγκριση των αποτελεμάτων (Benchmarking) της ευρωπαϊκής βιομηχανίας στον τομέα της ανταγωνιστικότητας (COM(96)0463 - C-622/96) και το έγγραφο εργασίας των υπηρεσιών της Επιτροπής για μία ευρωπαϊκή πολιτική, η οποία να υποστηρίζει την ποιότητα με σκοπό την αύξηση του ανταγωνιστικότητας στην Ευρώπη (SEC(96)2000), διαπιστώνεται ότι:

Οι τιμές των βασικών υπηρεσιών είναι υψηλότερες στην Ευρώπη απ'ό,τι στις ΗΠΑ και την Ιαπωνία, και παρά την πρόοδο που σημειώθηκε από την καθιέρωση της ενιαίας αγοράς παραμένουν ακόμη τομείς, όπως το δίκτυο των μεταφορών, στους οποίους υπάχουν περιορισμοί όσον αφορά την πρόσβαση.

Ποιές θα είναι οι ενέργειες της Επιτροπής προκειμένου να ξεπεραστούν οι εν λόγω περιορισμοί στην πρόσβαση;
ΓΡΑΠΤΗ ΕΡΩΤΗΣΗ E-2054/98

υποβολή: Felipe Camisón Asensio (PPE) προς την Επιτροπή

(7 Iουλίου 1998)

Θέμα: Επίπεδο τήρησης της κοινοτικής νομοθεσίας στα κράτη μέλη

Σε σχέση με το παρόν θέμα και τα αντίστοιχα στοιχεία του 1997 σε σύγκριση με εκείνα του 1996, ερωτάται η Επιτροπή. Ποιός είναι ο ρυθμός μεταφοράς των κοινοτικών οδηγιών στις εθνικές νομοθεσίες;

Πόσες είναι οι αιτιολογημένες γνώμες και οι προσφυγές της Επιτροπής στο Ευρωπαϊκό Δικαστήριο για το κάθε ένα από τα 15 κράτη μέλη; Θα μπορούσε η Επιτροπή να μας ανακοινώσει τους τομείς που προκάλεσαν το μεγαλύτερο αριθμό των προειρημένων ενεργειών της;

Απάντηση του κ.Santer εξ ονόματος της Επιτροπής

(16 Ιουλίου 1998)

Η Επιτροπή παραπέμπει το Αξιότιμο Μέλος του Κοινοβουλίου στην 25η έκθεση(1) για τον έλεγχο της εφαρμογής του κοινοτικού δικαίου η οποία διαβιβάστηκε στο Κοινοβούλιο στις 27 Μαΐου 1998, και περιλαμβάνει όλα τα αναφερόμενα στην ερώτηση στοιχεία.

(1) έγγρ. COM(98)317 τελικό.
ΓΡΑΠΤΗ ΕΡΩΤΗΣΗ P-1332/98

υποβολή: Konstantinos Hatzidakis (PPE) προς την Επιτροπή

(24 Απριλίου 1998)

Θέμα: Ενδεχόμενο μη καταβολής των πριμοδοτήσεων για το 1997 στους αιγοπροβατοτρόφους του Νομού Ρεθύμνης

Είναι γνωστό ότι σε επιτόπιους ελέγχους που πραγματοποίησε κλιμάκιο της Γενικής Διεύθυνσης Γεωργίας της Ευρωπαϊκής Επιτροπής το Μάϊο του 1997 στο Νομό Ρεθύμνης διαπιστώθηκαν παραλείψεις σε ότι αφορά τους κανονισμούς και τις διαδικασίες για τα αιγοπρόβατα καθώς επίσης και ότι στη συνέχεια υπήρξε σχετική αλληλογραφία για το θέμα ανάμεσα στις αρμόδιες υπηρεσίες της Επιτροπής και το ελληνικό Υπουργείο Γεωργίας, από την οποία διαφαινόταν το ενδεχόμενο επιβολής προστίμου στην Ελλάδα για αυτές τις παραλείψεις. Ουδείς βεβαίως μπορεί να αμφισβητήσει ότι μεγάλες ευθύνες για τις εν λόγω παραλείψεις έχουν οι ίδιες οι υπηρεσίες του Υπουργείου Γεωργίας, που δεν πραγματοποίησαν τους αναγκαίους ελέγχους και δεν συνέταξαν τις απαραίτητες εκθέσεις. Έχουμε φτάσει έτσι τώρα σε ένα σημείο όπου το ελληνικό Υπουργείο Γεωργίας ενόψει του κινδύνου να επιβληθεί πρόστιμο στην Ελλάδα αφήνει σαφώς να εννοηθεί ότι σκέπτεται να μην καταβάλει τις πριμοδοτήσεις στους αιγοπροβατοτρόφους του Νομού Ρεθύμνης για το 1997, προβάλλοντας ωστόσο το επιχείρημα ότι η Ευρωπαϊκή Επιτροπή είναι αυτή που είναι υπεύθυνη για την επιβολή αυτού του σκληρού μέτρου. Χωρίς να παραγνωρίζει κανείς ότι σίγουρα θα πρέπει να ληφθούν κάποια ουσιώδη μέτρα για να γίνει το σύστημα διαφανέστερο, επιβεβαιώνει η Επιτροπή ότι είναι τελικά στη διακριτική ευχέρεια του Υπουργείου Γεωργίας εάν θα καταβάλει ή όχι τις πριμοδοτήσεις στους αιγοπροβατοτρόφους του Νομού Ρεθύμνης για το 1997 και ότι, εάν τελικά δεν τις καταβάλει, θα πρόκειται για αμιγώς πολιτική απόφαση του Υπουργείου Γεωργίας και όχι για δική της κύρωση;

Απάντηση του κ.Fischler εξ ονόματος της Επιτροπής

(20 Μαΐου 1998)

Τα πορίσματα που προέκυψαν από τον έλεγχο του Μαΐου 1997, ο οποίος πραγματοποιήθηκε στο πλαίσιο της εκκαθάρισης των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), βρίσκονται ακόμη υπό εξέταση και αποτελούν αντικείμενο συνεργασίας μεταξύ της Επιτροπής και των ελληνικών αρχών.

Βάσει της διαδικασίας εκκαθάρισης των λογαριασμών, η Επιτροπή δεν επιβάλει πρόστιμα, αλλά απορρίπτει την κοινοτική χρηματοδότηση δαπανών που δεν πραγματοποιήθηκαν σύμφωνα με τους κοινοτικούς κανόνες. Η πληρωμή πριμοδοτήσεων στο Νομό Ρεθύμνης για το 1997 θα πρέπει να αποφασισθεί από τις ελληνικές αρχές με βάση τα πορίσματα του ελέγχου τους.
ΓΡΑΠΤΗ ΕΡΩΤΗΣΗ P-1179/98

υποβολή: Odile Leperre-Verrier (ARE) προς την Επιτροπή

(6 Απριλίου 1998)

Θέμα: Συνέπειες λόγω της διακοπής του προγράμματος Med-Media

Εξαιτίας της διακοπής του προγράμματος Med-Media ορισμένοι οργανισμοί που έπρεπε να λάβουν επιχορηγήσεις στο πλαίσιο αυτού, δεν έλαβαν τις υπεσχημένες ενισχύσεις και αναγκάστηκαν να εγκαταλείψουν τα σχέδιά τους.

Ορισμένες εταιρείες βρίσκονται σήμερα σε δυσχερή θέση, λόγω ακριβώς των σημαντικών ζημιών τις οποίες υπέστησαν.

Μπορεί η Ευρωπαϊκή Επιτροπή να αναφέρει τί προτίθεται να πράξει προκειμένου να αποζημιώσει τις θιγείσες εταιρείες και να θέσει εκ νέου σε εφαρμογή το πρόγραμμα Med-Media;

Απάντηση του κ.Marin, εξ ονόματος της Επιτροπής

(5 Μαΐου 1998)

Μετά από τις βάθος συζητήσεις με το Κοινοβούλιο, η Επιτροπή διαπίστωσε ότι πληρούνται πλέον οι όροι που αυτό διατύπωνε για το άνοιγμα της αποκεντρωμένης συνεργασίας στη Μεσόγειο.

Η Επιτροπή έλαβε, συνεπώς, την απόφαση να αρχίσει την αποκεντρωμένη συνεργασία στην Μεσόγειο. Το ξεκίνημα αυτό αφορά τρία προγράμματα: το Med Campus, που προορίζεται να προωθήσει τη συνεργασία μεταξύ των Πανεπιστημίων; το Med Media, που αφορά τη συνεργασία μεταξύ των μέσων ενημέρωσης (κατάρτιση) και το Med Urbs, που απευθύνεται στις τοπικές αυτοδιοικήσεις.

Εξάλλου, η Επιτροπή υπενθυμίζει, στο πλαίσιο τη δήλωσης της Βαρκελώνης, τη σημασία που έχει μία άμεση συνεργασία μεταξύ των παραγόντων της κοινωνίας των πολιτών, συνεργασία που είναι ουσιαστική για την προοπτική της προσέγγισης και της καλύτερης κατανόησης μεταξύ των λαών της Ευρώπης και της Μεσογείου.

Αν και δεν έχει ληφθεί καμία δέσμευση έναντι των φορέων των προγραμμάτων Med Media που επελέγησαν το 1995δ, είναι δυνατό ορισμένοι από αυτούς να μπορέσουν να επωφεληθούν από χρηματοδοτική βοήθεια στο πλαίσιο της έναρξης των προγραμμάτων.
ΓΡΑΠΤΗ ΕΡΩΤΗΣΗ E-0810/98

υποβολή: Jens-Peter Bonde (I-EDN) προς την Επιτροπή

(26 Μαρτίου 1998)

Θέμα: Δημοσίευση των τελωνειακών κανόνων στην Επίσημη Εφημερίδα της ΕΕ

Προτίθεται η Επιτροπή να διασφαλίσει τη δημοσίευση όλων των τελωνειακών κανόνων στην Επίσημη Εφημερίδα της ΕΕ πριν από τη θέση τους σε ισχύ;

Απάντηση του κ.Santer εξ ονόματος της Επιτροπής

(7 Μαΐου 1998)

Δυνάμει του άρθρου 191 της συνθήκης ΕΚ, οι κανονισμοί δημοσιεύονται στην Επίσημη Εφημερίδα και αρχίζουν να ισχύουν από την ημερομηνία που ορίζουν ή, άλλως, την εικοστή ημέρα από τη δημοσίευσή τους. Η Επιτροπή προσπαθεί πάντα, από την πλευρά της, να προβλέπει επαρκή προθεσμία μεταξύ της δημοσίευσης ενός κανονισμού και της θέσης του σε ισχύ, ώστε οι ενδιαφερόμενοι να είναι σε θέση να προσαρμόζονται στη νέα νομική κατάσταση. Ο κανόνας αυτός ισχύει και για τους δασμούς. Οι δασμοί αυτοί καθορίζονται στο παράρτημα Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), που κατ' έτος αντικαθίσταται πλήρως από κανονισμό της Επιτροπής. Την τελευταία φορά, η αντικατάσταση αυτή πραγματοποιήθηκε από τον κανονισμό (ΕΚ) 2086/97 της Επιτροπής της 4ης Νοεμβρίου 1997(2). Ο εν λόγω κανονισμός άρχισε να ισχύει από την 1η Ιανουαρίου 1998. Στο μεταξύ, εγκρίθηκαν ακόμη δύο τροποποιήσεις στο παράρτημα Ι του κανονισμού 2658/87, και συγκεκριμένα με τον κανονισμό 2472 /97 της Επιτροπής της 11ης Δεκεμβρίου 1997(3), ο οποίος άρχισε να ισχύει την εξηκοστή ημέρα από τη δημοσίευσή του, καθώς και με τον κανονισμό 2509/97 της Επιτροπής της 15ης Δεκεμβρίου 1997(4) που άρχισε να ισχύει την εικοστή πρώτη ημέρα από τη δημοσίευσή του.

Όσον αφορά την ειδική κατηγορία των κανονισμών που μεταβάλλουν τη νομική κατάσταση λόγω επανειλημμένων αλλαγών στις αγορές, είναι σαφές ότι αυτοί πρέπει να εκδίδονται όσο το δυνατόν, από χρονική άποψη, πλησιέστερα προς την ημερομηνία της θέσης τους σε εφαρμογή, ώστε να μπορούν να βασίζονται στις πιο πρόσφατες τιμές της αγοράς. Τέτοιου είδους κανονισμοί, και ιδιαίτερα οι πράξεις τρέχουσας διαχείρισης στο πλαίσιο της κοινής γεωργικής πολιτικής που συνήθως έχουν περιορισμένη διάρκεια ισχύος, προβλέπουν συχνά σύντομη προθεσμία για τη θέση τους σε ισχύ, δηλαδή την ημερομηνία της δημοσίευσής τους ή την επόμενη πρώτη εργάσιμη ημέρα. Η Επιτροπή πιστεύει ότι οι οικονομικοί παράγοντες που δραστηριοποιούνται στους τομείς αυτούς είναι εξοικειωμένοι με την προαναφερόμενη κατάσταση, αναμένουν την αλλαγή του ρυθμιστικού πλαισίου και μια ταχεία θέση σε ισχύ του κανονισμού, και μάλιστα την ημέρα της δημοσίευσής του.

Η αρχή της ασφάλειας των νομικών καταστάσεων είναι αντίθετη με τον καθορισμό της έναρξης ισχύος μιας κοινοτικής πράξης από ημερομηνία πριν από εκείνη της δημοσίευσής της. Εντούτοις, το Δικαστήριο δέχθηκε ότι αυτό μπορεί να γίνει, εκτάκτως, όταν το απαιτεί ο επιδιωκόμενος σκοπός και γίνεται δεόντως σεβαστή η νόμιμη εμπιστοσύνη των ενδιαφερομένων(5).

(1) EE L 256, 7.9.1987.

(2) EE L 312, 14.11.1997.

(3) EE L 341, 12.12.1997.

(4) EE L 345, 16.12.1997.

(5) Απόφαση της 25ης Ιανουαρίου 1979, υπόθεση 98/78, Racke, Συλλογή 1979, 69 (σκέψη 20).
ΓΡΑΠΤΗ ΕΡΩΤΗΣΗ E-1019/98

υποβολή: Freddy Blak (PSE) προς την Επιτροπή

(6 Απριλίου 1998)

Θέμα: Η κατανάλωση οινοπνεύματος από τους νέους στη Δανία

Γνωρίζει η Επιτροπή ότι οι νέοι στη Δανία έχουν σχεδόν καταρρίψει το παγκόσμιο πρωτάθλημα στην κατανάλωση οινοπνεύματος;

Ποιά μέτρα προτίθεται να λάβει η Επιτροπή για να καταπολεμήσει την κατάχρηση οινοπνεύματος από τους νέους στα κράτη μέλη;

Προτίθεται η Επιτροπή να αναλάβει πρωτοβουλία για να βελτιώσει την κατάσταση στη Δανία όπου το πρόβλημα είναι μεγαλύτερο από ότι στα υπόλοιπα κράτη μέλη;

Απάντηση του κ.Flynn εξ ονόματος της Επιτροπής

(11 Μαΐου 1998)

Η Ευρωπαϊκή Επιτροπή γνωρίζει καλά τα στοιχεία που αφορούν την κατανάλωση αλκοόλ στα κράτη μέλη, συμπεριλαμβανομένης της κατάστασης στη Δανία.

Έχοντας πάρει τα μηνύματα από τα αυξανόμενα προβλήματα της κατάχρησης αλκοόλ ανάμεσα στα παιδιά και τους εφήβους σε πολλά κράτη μέλη, ιδίως σε σχέση με τα αναψυκτικά με αλκοόλ (alcopops), η Ευρωπαϊκή Επιτροπή συζητά ήδη με τα κράτη μέλη ένα κώδικα πρακτικής σχετικά με τις πωλήσεις, το μάρκετινγκ και τη διαφήμιση του οινοπνεύματος, για να αντιμετωπιστεί με επιτυχία το πρόβλημα της χρήσης αλκοόλ από ανηλίκους. Αυτός θεωρείται ο πιο υγιής τρόπος για να αντιμετωπιστεί το πρόβλημα στο σημερινό στάδιο.

Η Ευρωπαϊκή Επιτροπή δεν διαθέτει αρμοδιότητα για να λάβει ειδικά μέτρα σε κάποιο κράτος μέλος.
ΓΡΑΠΤΗ ΕΡΩΤΗΣΗ E-1463/98

υποβολή: Quinídio Correia (PSE) προς την Επιτροπή

(13 Μαΐου 1998)

Θέμα: Σχέδια που υποβάλλονται από την UGC (Γενική Ένωση Καταναλωτών) προς την Ευρωπαïκή Επιτροπή

Εν όψει της άρνησης να χρηματοδοτήσει σχέδια στα πλαίσια της πολιτικής για τους καταναλωτές για το έτος 1998 τα οποία υπέβαλε η Γενική Ένωση Καταναλωτών της Πορτογαλίας, προτίθεται άραγε η Επιτροπή να γνωστοποιήσει:

1. Ποιά κριτήρια χρησιμοποιήθηκαν και κρίθηκαν αποφασιστικής σημασίας για την έγκριση των σχεδίων;

2. Ποιά είναι η κατανομή των διαθέσιμων δημοσιονομικών πόρων για ένα έκαστο κράτος μέλος της Ευρωπαϊκής Ένωσης;

3. Πόσα και ποιά σχέδια που προορίζονται για υλοποίηση στην Πορτογαλία εγκρίθηκαν από την Ευρωπαϊκή Επιτροπή για το έτος 1998;
ΓΡΑΠΤΗ ΕΡΩΤΗΣΗ E-0746/98

υποβολή: Bill Miller (PSE) προς την Επιτροπή

(18 Μαρτίου 1998)

Θέμα: ΦΠΑ

Εάν υποτεθεί ότι και τότε θα ισχύουν τα σημερινά ποσοστά όσον αφορά τον ΦΠΑ και τους δασμούς, ποιό θα είναι το ποσοστό ΦΠΑ και δασμών που θα βαρύνει μια φιάλη οινοπνευματώδους ποτού, μετά την προτεινόμενη κατάργηση της πώλησης αφορολογήτων ειδών, σε ένα σκάφος εν πλώ:

1. στη διαδρομή μεταξύ Ντόβερ και Καλαί:

α) όταν το σκάφος βρίσκεται στα χωρικά ύδατα του ΗΒ,

β) όταν το σκάφος βρίσκεται στα χωρικά ύδατα της Γαλλίας;

2. στη διαδρομή μεταξύ Πόρτσμουθ και Σανταντέ:

α) όταν το σκάφος βρίσκεται στα χωρικά ύδατα του ΗΒ,

β) όταν το σκάφος βρίσκεται σε διεθνή ύδατα,

γ) όταν το σκάφος βρίσκεται στα χωρικά ύδατα της Γαλλίας,

δ) όταν το σκάφος βρίσκεται στα χωρικά ύδατα της Ισπανίας;

Σε τί ποσόν θα ανέρχεται η επιβάρυνση λόγω ΦΠΑ και δασμών, στα σημεία αυτά, για μια φιάλη οινοπνευματώδους ποτού της οποίας η τιμή άνευ δασμών και ΦΠΑ είναι 10 Ecu;

Εάν ο χρηματικά εκπεφρασμένος ΦΠΑ μεταβάλλεται, αναλόγως του ισχύοντος ποσοστού των δασμών, σε ποιό ή ποιά κράτη μέλη θα πρέπει να καταβάλλεται ο ΦΠΑ και οι δασμοί και τί προτίθεται να πράξει η Επιτροπή για την απλοποίηση του καθεστώτος αυτού;

Απάντηση του κ.Monti εξ ονόματος της Επιτροπής

(12 Ιουνίου 1998)

Η Επιτροπή διαβεβαιώνει το Αξιότιμο Μέλος ότι οι ισχύουσες κοινοτικές διατάξεις στον φορολογικό τομέα θα εξασφαλίσουν μια κατάλληλη φορολογία των πωλήσεων στους αερολιμένες, τα αεροσκάφη και τα φεριμπότ από την 1 η Ιουλίου 1999, μετά τη λήξη της προβλεπόμενης από το Συμβούλιο μεταβατικής περιόδου στον τομέα των πωλήσεων αφορολόγητων ειδών.

Τα παραδείγματα που διατυπώνονται στην ερώτηση, μολονότι φαίνονται πολύ συγκεκριμένα, καλύπτουν, ωστόσο, ένα ευρύ φάσμα καταστάσεων και προϊόντων και απαιτούν λεπτομερείς εξηγήσεις που δεν είναι δυνατόν να παρασχεθούν στο πλαίσιο αυτό.

Η Επιτροπή καλεί επομένως το Αξιότιμο Μέλος να έρθει σε επαφή με τις υπηρεσίες της (Διεύθυνση Γ της ΓΔ XXI), προκειμένου να λάβει κατάλληλη και πλήρη απάντηση.
ΓΡΑΠΤΗ ΕΡΩΤΗΣΗ E-1474/98

υποβολή: Ursula Stenzel (PPE) προς την Επιτροπή

(13 Μαΐου 1998)

Θέμα: Τέταρτο πρόγραμμα πλαίσιο για την έρευνα

Μπορεί η Επιτροπή να ανακοινώσει, πόσες αιτήσεις έχουν υποβληθεί εκ μέρους της Αυστρίας για το 4ο πρόγραμμα πλαίσιο στον τομέα της έρευνας;

Πόσες αιτήσεις έχει εγκρίνει η Επιτροπή και για ποιά συγκεκριμένα προγράμματα πρόκειται;

Πώς εμφανίζεται ο εν λόγω πίνακας, εάν εξαιρέσουμε τις συγχωνεύσεις;

Ποιοί ήσαν στα εν λόγω προγράμματα συντονιστές, και ποιά ήσαν τα κράτη εταίροι;

Πόσες πιστώσεις διατέθησαν για τα επιμέρους προγράμματα;

Απάντηση της καςCresson εξ ονόματος της Επιτροπής

(5 Ιουνίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1126/98

υποβολή: Marjo Matikainen-Kallström (PPE) προς την Επιτροπή

(8 Απριλίου 1998)

Θέμα: Εξάπλωση της φυματίωσης

Σύμφωνα με έρευνες που πραγματοποίησε πρόσφατα ο ΠΟΕ, σήμερα υπάρχουν 16 κράτη τα οποία δεν λαμβάνουν τα απαραίτητα μέτρα για την πρόληψη και τη θεραπεία της φυματίωσης αδιαφορώντας, ούτως, για την υγεία των πολιτών τους. Σύμφωνα με τον ΠΟΕ, οι παραλήψεις αυτές αποτελούν πηγή κινδύνου για ολόκληρη την ανθρωπότητα. Μερικά από τα κράτη αυτά βρίσκονται σε μικρή απόσταση από τα εξωτερικά σύνορα της Ένωσης.

Ποιά μέτρα προτίθεται να λάβει η Επιτροπή προκειμένου να διασφαλισθεί και στην συνέχεια η προστασία των πολιτών της Ένωσης από την φυματίωση, και πώς προτίθεται να βοηθήσει η Επιτροπή τα εκτός Κοινότητας κράτη να εξαλείψουν οριστικά την νόσο από τις επικράτειές τους;

Απάντηση του κ.Flynn εξ ονόματος της Επιτροπής

(3 Ιουνίου 1998)

Η Ευρωπαϊκή Επιτροπή γνωρίζει ότι έχουν αυξηθεί τα κρούσματα φυματίωσης και γνωρίζει ποιοι είναι οι παράγοντες που συνδέονται με αυτό το φαινόμενο, μεταξύ των οποίων συμπεριλαμβάνονται η κατάρρευση ορισμένων συστημάτων ιατρικής περίθαλψης, η επιδείνωση των κοινωνικών και οικονομικών συνθηκών και οι ακατάλληλες πρακτικές που οδηγούν σε καταστάσεις που αποτελούν απειλή για την αντίσταση έναντι των μικροβίων.

Μέσω του κοινοτικού προγράμματος για το σύνδρομο επίκτητης ανοσοποιητικής ανεπάρκειας (AIDS) και άλλες μεταδοτικές ασθένειες, η Επιτροπή χρηματοδοτεί σχέδια για την παρακολούθηση και την αντιμετώπιση της φυματίωσης στα οποία συμμετέχουν όλα τα κράτη μέλη. Τα σχέδια αυτά αποσκοπούν στη βελτίωση των δυνατοτήτων που έχουν οι αρχές των κρατών μελών στην προσπάθεια καταπολέμησης της συγκεκριμένης ασθένειας. Στο πλαίσιο της διεύρυνσης της Κοινότητας, οι υποψήφιες χώρες ενθαρρύνονται να συμμετάσχουν στο πρόγραμμα αυτό.

Η Επιτροπή συνεργάζεται επίσης επί του θέματος αυτού με τις Ηνωμένες Πολιτείες στο πλαίσιο της κοινοτικής Task Force καθώς και με διεθνείς οργανισμούς, ιδίως δε με την Παγκόσμια Οργάνωσης Υγείας και τη Διεθνή Τράπεζα, και σε ορισμένες περιπτώσεις συμμετέχει στην παροχή οικονομικής βοήθειας στις αναπτυσσόμενες χώρες για την πραγματοποίηση εκστρατειών εμβολιασμού.
ΓΡΑΠΤΗ ΕΡΩΤΗΣΗ E-0585/98

υποβολή: Sören Wibe (PSE) προς την Επιτροπή

(4 Μαρτίου 1998)

Θέμα: Διαφήμιση της τουλίπας

Σύμφωνα με πληροφορίες στα σουηδικά μέσα ενημέρωσης η Επιτροπή διαθέτει χρήματα για τη διεξαγωγή διαφημιστικής εκστρατείας για τις τουλίπες προκειμένου να υποστηρίξει τους ευρωπαίους παραγωγούς ανθέων που αντιμετωπίζουν σκληρό ανταγωνισμό εξ αιτίας της συμφωνίας ΓΣΔΕ του 1992 για την εισαγωγή κομμένων ανθέων.

Σε ποιο ποσό ανέρχεται η ενίσχυση που διαθέτει η Επιτροπή για την εκστρατεία αυτή που αποσκοπεί στην αύξηση της πώλησης τουλιπών και πόσα χρήματα διαθέτει για την εκστρατεία στη Σουηδία;

Απάντηση του κ.Fischler εξ ονόματος της Επιτροπής

(6 Απριλίου 1998)

Η ενέργεια προώθησης για τις τουλίπες αποτελεί μέρος της κοινοτικής εκστρατείας προώθησης λουλουδιών και ζώντων φυτών, η οποία χρηματοδοτείται με ποσοστό 60% από την Κοινότητα, ενώ το υπόλοιπο βαρύνει τους επαγγελματίες.

Η εκστρατεία προώθησης για τις τουλίπες τέθηκε σε εφαρμογή από τους ολλανδούς επαγγελματίες σε διάφορες χώρες μεταξύ των οποίων και στη Σουηδία. Ο συνολικός προϋπολογισμός της εν λόγω εκστρατείας ανέρχεται σε 417.157 ECU, από τα οποία 250.294 ECU καταβάλλονται από την Επιτροπή. Όσον αφορά την Σουηδία, το ποσό που διατίθεται υπέρ της εν λόγω ενέργειας από την Επιτροπή ανέρχεται σε 88.200 ECU.

Επιπλέον, δύο προγράμματα που παρουσιάστηκαν από τις επαγγελματικές οργανώσεις της Σουηδίας εγκρίθηκαν κατά το 1997. Ο συνολικός προϋπολογισμός των δύο αυτών προγραμμάτων ανέρχεται σε 193.808 ECU.